ECF มั่นใจผลประกอบการปีนี้โตตามเป้า พร้อมรุกตลาดใน-ตปท.
ECF เชื่อว่าผลประกอบการจะเริ่มปรับตัวดีขึ้นในช่วงไตรมาส 2/58 เป็นต้นไป มั่นใจผลประกอบการปีนี้โตตามเป้า ไม่ต่ำกว่า12% พร้อมรุกตลาดใน-ตปท.
14 พ.ค. 2558

นายอารักษ์ สุขสวัสดิ์ กรรมการผู้จัดการ บริษัท อีสต์โคสท์ เฟอร์นิเทค จำกัด (มหาชน) หรือ ECF เปิดเผยว่า บริษัทเดินหน้ารุกตลาดทั้งในประเทศและต่างประเทศอย่างต่อเนื่อง โดยตลาดในประเทศยังคงมีการเติบโตอยู่ในเกณฑ์ที่ดี ซึ่งบริษัทได้มีการขยายช่องทางจำหน่ายผลิตภัณฑ์ของแบรนด์ต่างๆ ผ่านทางโมเดิร์นเทรด ร้านค้าเฟอร์นิเจอร์ โชว์รูม และช่องทางออนไลน์
ขณะที่ตลาดต่างประเทศแม้ไตรมาสที่ผ่านมาชะลอตัวจากกลุ่มลูกค้าญี่ปุ่น แต่บริษัทคงแผนการขยายฐานลูกค้า และเจรจาเงื่อนไขเพื่อเพิ่มปริมาณคำสั่งซื้อในกลุ่มลูกค้าเดิมที่มีการส่งออกอยู่แล้ว อาทิ ลูกค้าในกลุ่มประเทศตะวันออกกลาง ซึ่งที่ผ่านมามีออเดอร์เพิ่มขึ้นเป็นที่น่าพอใจ ส่วนตลาดหลักในประเทศญี่ปุ่นแม้ยอดขายจะชะลอตัวลงเล็กน้อย แต่บริษัทก็ได้มีการเข้าไปเจรจากับกลุ่มลูกค้าใหม่ซึ่งเป็นผู้จำหน่ายเฟอร์นิเจอร์รายใหญ่ในประเทศญี่ปุ่น เพื่อเป็นการขยายฐานลูกค้าให้กว้างขึ้น
นอกจากนี้บริษัทได้มีการจัดตั้งทีมดูแลตลาดกลุ่มประเทศในเขตเศรษฐกิจอาเซียน (AEC) ซึ่งภายในปีนี้มีแผนจะเพิ่มยอดขายใน AEC ให้มีสัดส่วนอยู่ที่ 10% ของยอดขายรวม โดยล่าสุดบริษัทเพิ่งได้รับออร์เดอร์จากลูกค้าในประเทศมาเลเซีย และเตรียมที่จะส่งสินค้าออกไปในช่วงเดือนพฤษภาคม-มิถุนายนนี้ จากที่ก่อนหน้านี้บริษัทได้เข้าไปขยายตลาดในประทศอินโดนีเซียและฟิลิปปินส์มาแล้ว
อย่างไรก็ตาม เชื่อว่าผลประกอบการจะเริ่มปรับตัวดีขึ้นในช่วงไตรมาส 2/58 เป็นต้นไป หลังจากเริ่มเห็นสัญญาณการฟื้นตัวของกำลังซื้อจากต่างประเทศโดยเฉพาะญี่ปุ่น ที่เริ่มปรับตัวสูงขึ้นตั้งแต่ช่วงเดือนเมษายน-พฤษภาคม ที่ผ่านมาดังนั้นจึงเชื่อมั่นว่าผลประกอบการปี 58 จะมีการเติบโตไม่ต่ำกว่า12% ตามเป้าหมายที่วางไว้
 